7.2.2023
DA
Den Europæiske Unions Tidende
C 47/115 Onsdag den 6. juli 2022
90. er meget bekymret over den socioøkonomiske situation i adskillige distrikter i det sydlige Serbien; opfordrer den serbiske regering til at undersøge alle påstande om anvendelsen af sociale ydelser som pressionsmiddel over for vælgere, navnlig blandt sårbare grupper og medlemmer af roma-mindretallet; opfordrer den serbiske regering til at sætte ind mod problemerne med fattigdom og arbejdsløshed i disse og andre dele af landet og til at sikre, at social- og beskæftigelsespolitikken råder over tilstrækkelige finansielle og institutionelle ressourcer; 91. opfordrer Serbien til at forbedre sin kapacitet til at producere statistikker og til at implementere folketællingen i overensstemmelse med de højeste internationale standarder og med inddragelse af uafhængige observatører; 92. er dybt bekymret over affolkningen og den fortsatte udvandring af Serbiens menneskelige kapital; påskønner den serbiske regerings initiativer og innovative tilgange til at imødegå disse tendenser, herunder demografiske ændringer, ved at samarbejde med internationale organisationer gennem en række målrettede, tværsektorielle politikker til imødegåelse af demografiske trusler, eftersom det konstant faldende befolkningstal er en central udfordring for den økonomiske udvikling; opfordrer den nye regering til at have mere fokus på ungdomspolitikker; bemærker med foruroligelse, at der er brug for investering af yderligere indsatser i den socioøkonomiske udvikling i grænseegnene for at forhindre, at de affolkes; minder om, at programmerne for grænseoverskridende samarbejde under IPA III kan anvendes til dette formål; 93. hilser implementeringen af programmer til støtte for små og mellemstore virksomheder (SMV'er) velkommen, navnlig reduktionen af SMV'ernes låneomkostninger; opfordrer Serbien til at tage hånd om de resterende svagheder, herunder et ustabilt erhvervsmiljø og illoyal konkurrence; glæder sig over Serbiens engagement i processen med regional markedsintegration på Vestbalkan, som, hvis det efterfølges af yderligere økonomisk integration med EU's indre marked, vil tiltrække de nødvendige investeringer og skabe nye muligheder for borgerne og erhvervslivet; 94. gentager sin bekymring over Serbiens voksende afhængighed af kinesiske investeringer og over omfanget af de lån, som Serbien vil skulle tilbagebetale til Kina; opfordrer indtrængende de serbiske myndigheder til at forbedre gennemsigtigheden af og styrke den retlige overholdelse af kravene til miljøkonsekvensvurderinger i stærkt forurenende industrier for kinesiske, russiske og andre udenlandske investeringer fra ikkedemokratiske styrer, der stammer fra bilaterale aftaler om strategisk samarbejde; beklager den nylige levering af kinesiske missilsystemer til Serbien; 95. understreger, at landene i Vestbalkan skal spille en central rolle i EU's Global Gateway-initiativ, som skal give et gennemsigtigt og bæredygtigt investeringsalternativ til investeringerne og lånene fra Kina og andre autoritære regimer; 96. noterer sig, at ændringerne til loven om ekspropriation er trukket tilbage, og opfordrer til en bredere offentlig debat om dette spørgsmål; 97. påskønner forbedringerne i bekæmpelsen af hvidvask af penge og terrorfinansiering, men opfordrer til en forbedring af den hidtidige efterforskningsindsats i sager om hvidvask; påpeger, at infrastruktur og byggeri er vigtige kilder til ulovlige penge, og opfordrer Serbien til at minimere risikoen for ulovlige finansielle strømme i bygge- og anlægssektoren og til at reducere skatteunddragelsen og korruptionen i infrastruktursektoren; opfordrer Serbien til at sikre, at anbefalingerne fra Den Finansielle Aktionsgruppe (FATF) anvendes i god tro; 98. udtrykker bekymring over de manglende fremskridt med hensyn til den såkaldte »listesag«, hvor statslige myndigheder misbrugte lovgivningen til at gå efter bestemte CSO'er og medier, der var kritiske over for regeringens politikker; minder om opfordringen til den serbiske forvaltningsenhed for forebyggelse af hvidvask under det serbiske finansministerium om at kulegrave denne sag; 99. minder om den konditionalitet, der er knyttet finansiering under IPA III og den økonomiske og investeringsrelaterede plan (EIP) for Vestbalkan; påpeger vigtigheden af IPA III og EIP med hensyn til at støtte reformprocessen, den grønne omstilling, bæredygtig konnektivitet, menneskelig kapital, konkurrenceevne og inklusiv vækst samt styrke det regionale og grænseoverskridende samarbejde;
Miljø, energi og transport 100.
bifalder de konkrete skridt, der er taget med henblik på udfasning af kulkraftværker; udtrykker alvorlig bekymring over, at Serbien trods de nuværende klima- og miljømæssige udfordringer stadig er i færd med at investere i et nyt kulkraftværk; opfordrer indtrængende myndighederne til at fastlægge en national integreret energi- og klimaplan, der er i overensstemmelse med den europæiske grønne pagts nulemissionsmål for 2050 og den grønne dagsorden for Vestbalkan;